次韻答交代俞樗年教授見簡之什
作者：鄒浩
朝代：宋

paragraphs: 吾鄉藹多士，夫子惟英才。
妙年雙眸清，不爲紛華開。
飛聲動寰宇，著錄争徘徊。
論說翕以定，端如匡鼎來。
著鞭青雲衢，飄飄謝塵埃。
伯鸞賦五噫，少陵歌七哀。
豈比太平遇，得志無疑猜。
朝綱舉天網，陞黜常恢恢。
胡然落泮宮，猶歉南山臺。
維今堯舜君，側席方虚懷。
簡拔到寒谷，未始由梯媒。
懸知器業成，指日登蓬萊。
伊予愧樸樕，聿來托高齋。
與君出處間，一一金石諧。
峴首鬰蒼莾，江流澹縈廽。
龍卧縮頭角，騰驤竢春雷。
君車亦難緩，行矣明詔催。
逸步從此分，駑駕安能陪。